MTC – SAWAD – KTC
หุ้นในกลุ่มนี้ที่อยู่ในความสนใจของนักลงทุนมีอยู่ 3 บริษัท คือ MTC SAWAD และ KTC
1 เม.ย. 2562

ลูบคมตลาดทุน : ธนะชัย ณ นคร
หุ้นในกลุ่มนี้ที่อยู่ในความสนใจของนักลงทุนมีอยู่ 3 บริษัท คือ MTC SAWAD และ KTC
MTC และ SAWAD จะมีมูลค่าการซื้อขายค่อนข้างมากสุดในกลุ่ม
บางวันที่หากมีข่าวฮอต ๆ ที่เป็นเชิงบวก ก็จะเทรดกันสนั่นทุ่ง หรืออาจจะมากกว่า 1 พันล้านบาท อย่างเช่นของ MTC เมื่อวานนี้ ที่ซื้อขายกันกว่า 1.17 พันล้านบาท
ส่วน KTC วอลุ่มซื้อขายยังไม่ค่อยแน่นอนเท่าไหร่ครับ บางวัน เทรดกันไม่ถึง 100 ล้านบาทก็มี
ราคาหุ้น MTC ก่อนหน้านี้ร่วงลงอย่างหนัก หลังจากเคยขึ้นไปสูงสุดที่ระดับ 55.50 บาท เมื่อวันที่ 5 พ.ย.61
ทว่าหลังจากนั้นราคาปรับลงมาตลอด
อาจมีปุจฉาว่าเพราะเหตุใด
คำตอบ คือ นักลงทุนหวั่นเรื่องดอกเบี้ยขาขึ้น และอาจทำให้ต้นทุนทางการเงินของ MTC โดยเฉพาะเวลาออกหุ้นกู้จะสูงขึ้นตามไปด้วย จนไปกดดันกำไรของ MTC
เรื่องนี้จะว่าไปแล้วทางผู้บริหารของ MTC บอกว่าไม่มีผลลบอะไร
โดยให้เหตุผลว่า ขยับดอกเบี้ยเงินกู้ได้อีกจากเดิมปล่อย 23% แต่ขึ้นไปได้อีกถึง 28% ตามเกณฑ์ของ ธปท.
ทว่าในความเป็นจริงแล้ว ว่ากันว่า การขึ้นดอกเบี้ยเงินกู้อาจจะไม่ได้ง่ายขนาดนั้น เพราะในตลาดมันมีการแข่งขันกันสูง
ความวัวไม่ทันหายสำหรับ MTC ก็มีปัจจัยลบเข้ามาแทนที่อีกจากที่ถูกคาดหมายว่าจะถูกถอดออกจาก MSCI หลังจากมีการปรับเงื่อนไขเกณฑ์ NVDR
ราคาหุ้นที่ทำท่าจะวิ่งทะลุ 60 บาท
กลับร่วงลงต่ำกว่า 50 บาท และมาเคลื่อนไหวบริเวณ 43.50–46.50 บาท ในช่วงเดือน มี.ค.62
แต่ MTC กลับมาหายใจคล่องอีกครั้ง เมื่อเศรษฐกิจโลกชะลอตัว และเศรษฐกิจในประเทศก็ไม่ได้ฟื้นตัวร้อนแรง
ทำให้ธนาคารกลางของประเทศต่าง ๆ จะคงอัตราดอกเบี้ยนโยบายไว้
ส่วนของแบงก์ชาติเราเอง บรรดานักวิเคราะห์ นักวิจัยต่างฟันธงลงไปว่า ปี 2562 ทั้งปี ดอกเบี้ยไม่ขยับขึ้นแน่นอน และบางคนมองไปว่า อาจจะขยับลงด้วยซ้ำ
ทำให้ราคาหุ้น MTC ไม่ทรุดลงไปอีก
และปัจจัยบวกที่เข้ามาเสริมคือ MTC ไม่ได้ถูกถอดออกจาก MSCI ทำให้ราคาหุ้นวิ่งกลับขึ้นมาอย่างร้อนแรงเมื่อวานนี้
ราคาหุ้นช่วงเช้าขึ้นไปสูงสุด 46.50 บาท ก่อนจะค่อย ๆ ย่อตัวลงมาและปิด 45.50 บาท  +1.50 บาท เปลี่ยนแปลง  3.41% มูลค่าซื้อขาย 1.17 พันล้านบาท
นี่คือภาวะฟ้าหลังฝนของคนที่ถือหุ้น MTC
นักวิเคราะห์ยังคงให้ราคาเป้าหมาย MTC ไม่เปลี่ยนแปลง และมี IAA Consensus Target Price อยู่ที่ 57.00 บาท
ต้องมาลุ้นกันว่า ราคาหุ้น MTC จะกลับขึ้นไปยืนเหนือ 50.00 บาทได้อีกครั้งเมื่อไหร่ (พี/อี ปัจจุบัน 25 เท่า)
ส่วนหุ้น SAWAD หากไตรมาส 1/62 ออกมามีเซอร์ไพรส์
ก็เชื่อแน่ว่า นักวิเคราะห์อาจจะปรับราคาเป้าหมายขึ้นได้อีก จากราคาที่เคลื่อนไหวอยู่ในปัจจุบัน 53-54 บาท และมี IAA Consensus Target Price อยู่ที่ 57.00 บาท (พี/อี ปัจจุบัน 23 เท่า)
ถือว่าอัพไซด์เหลือไม่มากแล้วล่ะ
สุดท้ายคือ KTC หรือบัตรกรุงไทย
หากใครเข้าไปดูราคาหุ้น KTC ย้อนหลัง 2 สัปดาห์จะพบกับความมหัศจรรย์
นั่นเพราะในช่วงกว่า 2 สัปดาห์ หรือ 11 วันทำการนั้น ไม่มีวันไหนเลยที่หุ้น KTC ปิดราคาลดลง
โดยในจำนวน 11 วันทำการที่ผ่านมานี้ ราคาหุ้นปิดบวก 6 วัน และอีก 5 วันราคาปิดแบบเสมอตัวหรือไม่เปลี่ยนแปลง ซึ่งทางทางเทคนิคถือว่า “แข็งแรงมาก”
KTC มีข่าวบวกจากการรุกธุรกิจพิโกฯ และนาโนไฟแนนซ์
และยังมีข่าวว่า “ระเฑียร ศรีมงคล” CEO คนปัจจุบัน มีแนวโน้มได้รับการต่ออายุ หลังจากจะเกษียณ (อายุครบ 60 ปี) ในช่วงปลายเดือน พ.ย.นี้
ส่วนผลประกอบการ นักลงทุนต่างลุ้นว่าจะมีเซอร์ไพรส์ด้วยหรือไม่
IAA Consensus Target Price ของ KTC อยู่ที่ 38.30 บาท
 